Concluziile grupului operativ au fost discutate de către directorii responsabili cu statisticile sociale, iar activitatea a dus, în noiembrie 2012, la un acord al Sistemului Statistic European (SSE) de a realiza o colectare-pilot de date privind mobilitatea în scop educațional prin intermediul anchetelor în gospodării. Țările au putut opta să participe sau nu la colectarea-pilot (nu a existat o obligație legală în acest sens), iar Comisia a oferit finanțare țărilor care au ales să participe. Acordul SSE a inclus lista variabilelor, eșantionul și cerințele de calitate, precum și formatul și termenele pentru transmiterea datelor.

3.2. Dovezile disponibile

Conform cerințelor Concluziilor Consiliului privind un criteriu de referință pentru mobilitatea în scop educațional (2011/C372/08), colectarea-pilot de date a fost efectuată în 2014 prin anchete în gospodării, fie în cadrul anchetei asupra forței de muncă în UE, fie ca anchetă separată specifică (BG, ES și SE). La pilot au participat 16 state membre (BE, BG, EE, ES, IT, LV, LT, HU, NL, AT, PL, PT, RO, SI, SK, SE), dintre care 10 au profitat de oferta de sprijin financiar din partea Comisiei (BG, ES, IT, LT, HU, NL, AT, RO, SI, SE). Datele colectate din cele 16 țări participante la pilot sunt considerate comparabile, după cum se indică în raportul Eurostat.

În plus, câteva state membre au furnizat unele informații și din surse administrative naționale (prin care CZ, DE și UK). Statele membre au putut opta pentru o versiune scurtă sau lungă a chestionarului. Versiunea lungă era destinată să măsoare și mobilitatea tinerilor.

Raportul Eurostat arată că s-au obținut rezultate fiabile cu un coeficient de variație de sub 15% numai pentru șase țări: BE, IT, HU, NL, AT și SE. Se pot considera fiabile datele pentru încă cinci țări, conform dimensiunii eșantionului, dar pentru acestea coeficientul de variație este de 15 % sau mai mult: BG, ES, PL, PT și SI. Pentru trei țări, nu se pot publica datele privind mobilitatea în scop educațional IVET din motive de fiabilitate: EE, LV și LT. În plus, rezultatele prezintă un grad scăzut de fiabilitate pentru alte două țări: RO și SK. Acest lucru arată că principala problemă a metodei alese a fost obținerea de date fiabile pentru populații reduse numeric printr-o anchetă prin sondaj.

Combinarea rezultatelor pentru cele 16 țări disponibile duce la o medie a mobilității în scop educațional IVET de 3,1% (media ponderată a celor 16 țări).

Concluzia este că ancheta în gospodării nu reprezintă cea mai bună metodă pentru estimarea mobilității IVET, întrucât ar fi nevoie de eșantioane foarte mari cu costuri ridicate și nu ar exista oricum garanția obținerii unor date fiabile și de calitate pentru obiectivul UE.

3.3 Concluzii pe baza activităților realizate și a dovezilor disponibile în prezent

Dat fiind rezultatul colectării-pilot de date privind mobilitatea IVET, Comisia va discuta opțiunile posibile cu principalele părți interesate la nivelul statelor membre, pentru a identifica o soluție viabilă și sustenabilă pentru îmbunătățirea bazei documentare pentru indicatorul de referință pentru mobilitatea IVET.

În acest sens, este esențial ca rezultatele să justifice eforturile și, în consecință, ca instrumentele alese pentru monitorizare să asigure cu regularitate date fiabile, fără a crea sarcini și costuri inutile pentru sistemul statistic.

Pe baza colectării-pilot de date și a discuțiilor cu autoritățile din statele membre, Comisia a ajuns la concluzia că ar fi util să se analizeze utilizarea datelor administrative și să se reexamineze fezabilitatea utilizării acestor date pentru a susține criteriul de referință privind mobilitatea IVET. Există deja date administrative relevante în câteva țări ale UE, precum și în alte țări participante la programul Erasmus+.

Din punctul de vedere al politicii, există avantaje clare în trecerea la date administrative, întrucât aceasta ar oferi posibilitatea de a combina datele privind participanții la Erasmus+ cu alte date privind mobilitatea IVET, precum și posibilitatea de a dispune de date mai frecvente și mai recente. Aceasta a fost abordarea deja adoptată în cazul indicatorului de referință pentru învățământul superior și i-ar permite Comisiei să utilizeze monitorizarea pentru a promova obiectivele politicilor/programelor UE în domeniul mobilității IVET.

Consultarea SGIB a arătat că 12 din 15 țări care au oferit răspunsuri ar fi de acord, în principiu, cu schimbarea sursei de date. Două țări nu ar fi de acord (din cauza lipsei de disponibilitate a datelor sau din cauza preferinței pentru datele provenite din anchete). Prin urmare, Comisia propune testarea fezabilității colectării de date din surse administrative.

Trebuie subliniat faptul că o modificare a sursei datelor ar însemna că definiția indicatorului de referință trebuie ușor revizuită, întrucât formularea actuală a indicatorului implică o colectare de date prin anchete în gospodării (din cauza acoperirii pe grupe de vârstă).

Prin urmare, la fel ca în cazul abordării adoptate pentru indicatorul de referință pentru învățământul superior, studiul de fezabilitate propus ar examina dacă instituțiile IVET pot furniza informații privind caracteristicile mobilității în scop educațional a studenților/absolvenților lor. Această opțiune a fost evidențiată și în cadrul observațiilor SGIB cu privire la relevanța politică a indicatorului atât la nivel național, cât și la nivel instituțional.

Revizuirea definiției indicatorului de referință IVET poate fi avută în vedere numai în funcție de rezultatele studiului de fezabilitate în ceea ce privește dovezile disponibile la nivel administrativ/instituțional (date provenite din surse administrative). Va fi necesară, de asemenea, o discuție privind necesitatea de a se concentra asupra mobilității în scop educațional spre exterior sau spre interior. În formularea actuală a indicatorului de referință, nu sunt cuprinși absolvenții IVET mobili care sunt originari din UE, dar locuiesc într-o țară din afara UE (și au vârste cuprinse între 18 și 34 de ani).

Această activitate va fi desfășurată împreună cu Eurostat, în strânsă cooperare cu principalii parteneri la nivelul UE, național și instituțional din domeniul educației și formării profesionale. Cu toate acestea, un studiu de fezabilitate are nevoie de timp și, prin urmare, este puțin probabil că obiectivul de mobilitate IVET ar putea fi evaluat înainte de 2020.





4. Perspective